*Projekta “Kurzemes kultūras programma -2020”*

*Pielikums Nr.1*

**LATVIJAS VALSTS MEŽU ATBALSTĪTĀ**

**KURZEMES KULTŪRAS PROGRAMMA - 2020**

**projektu konkursa**

**NOLIKUMS**

1. **Vispārējie noteikumi.**
	1. „Latvijas Valsts mežu atbalstītā Kurzemes kultūras programma - 2020” (turpmāk tekstā KKP) ir Kurzemes plānošanas reģiona (turpmāk tekstā KPR) izstrādāta un īstenota reģionāla Kultūras programma, ko finansē no valsts akciju sabiedrības „Latvijas valsts meži” ziedojuma un VKKF līdzekļiem (turpmāk tekstā VKKF).
	2. Kultūras programmas līdzekļus piešķir konkursa kārtībā. Konkursu izsludina KPR.
	3. Konkursa nolikumu, turpmāk tekstā – Nolikums, izstrādā KPR un apstiprina VKKF padome.
	4. Kultūras programmas mērķis ir veicināt kultūras pieejamību sabiedrībai, organizējot projektu konkursus kultūras projektu atbalstam Kurzemes reģionā. Šī mērķa sasniegšanai finansiāli tiek atbalstīti reģionālas un vietējas nozīmes kultūras projekti, kuru īstenošanā noteiktas sekojošas prioritātes:
		1. Kurzemes vēsturiskās kultūrtelpas unikalitātes un reģiona lokālā mantojuma savdabības saglabāšana;
		2. Kurzemes kultūrtelpas līdzsvarotas un kvalitatīvas attīstības sekmēšana, veicinot kultūras pieejamību;
		3. Kurzemes tradicionālās kultūras un kultūras mantojuma savdabības saglabāšana, pārmantošana un popularizēšana, iedzīvotāju lokālās identitātes un patriotisma stiprināšana;
		4. Sabiedrības radošums un līdzdalība lokālo kultūras procesu attīstībā, radot jaunas un paliekošas vērtības, apvienojot tradicionālās vērtības un prasmes.
2. **Projektu iesniegšana un iesniedzēji.**
	1. Lai sasniegtu Kultūras programmas mērķi, KPR, vienu reizi gadā organizē Kultūras programmas projektu konkursu.
	2. Kultūras programmas projektu konkursā var piedalīties juridiskas personas vai juridisko personu patstāvīgas struktūrvienības, ar tiesībām noslēgt līgumus. Kultūras projektu realizācija paredzēta Kurzemes reģiona administratīvajās teritorijās Alsungas, Kuldīgas, Skrundas, Grobiņas, Rucavas, Nīcas, Priekules, Vaiņodes, Durbes, Pāvilostas, Aizputes, Saldus, Brocēnu, Dundagas, Talsu, Rojas, Mērsraga un Ventspils novados, un Liepājas un Ventspils pilsētās, kā arī Engures, Kandavas, Jaunpils un Tukuma novadu teritorijās.
	3. Kultūras programmas projektu konkursā atbalstu var saņemt tikai tādi kultūras projekti, kurus plānots īstenot laika posmā no 2020. gada 1.maija līdz 2020. gada 31.decembrim.
	4. Kultūras programmas projektu konkursa pieteikuma veidlapa un nolikums pieejams Kurzemes plānošanas reģiona interneta mājaslapā [www.kurzemesregions.lv](http://www.kurzemesregions.lv), kā arī VKKF interneta mājaslapā [www.vkkf.lv](http://www.vkkf.lv). Skaidrojumus par konkursu un nolikumu var saņemt pie Kurzemes kultūras programmas projekta vadītāja, zvanot pa tālruni 67331492, vai elektroniski, interesējošo jautājumu nosūtot uz e-pastu: pasts@kurzemesregions.lv.
	5. Kultūras programmas projekta pieteikumus, saskaņā ar KPR noteiktiem konkursa noteikumiem un termiņiem, var iesniegt :
		1. personīgi, KPR birojā **Rīgā - Valguma iela 4a (ieeja no ēkas sāna), 3.stāvs** darba dienās no 9:00 – 16:00: (Pie durvīm kods, lūdzam zvanīt: **Tālr.:** 67331492).
		2. pa pastu (ar noteikumu, ka pasta zīmogs ir piecas darba dienas pirms konkursa beigu termiņa) uz KPR biroja adresi - **Rīgā, Valguma iela 4a,LV-1048.**
		3. elektroniski, ja projekta pieteikums tiek iesniegts elektroniska dokumenta formā (parakstīts ar drošu elektronisko parakstu un apliecināts ar laika zīmogu), tas jānosūta KPR uz e-pasta adresi pasts@kurzemesregions.lv, ņemot vērā, ka projekts jāsaņem noteiktajos konkursa termiņos. E-pastā obligāti jānorāda mērķprogrammas nosaukums, iesniedzējs un projekta nosaukums.
3. **Projektu noformējums un saturs.**
	1. Projekta pieteikums jāiesniedz vienā eksemplārā latviešu valodā, noformēts uz A4 formāta lapām. Pieteikums jāiesniedz caurauklots, ievietots ātršuvējā, plastikāta vāciņā vai sastiprināts ar skavu, lapas nedrīkst būt ieliktas atsevišķos plastikāta vāciņos, projektu noformēšanai nedrīkst izmantot iesiešanu ar spirāli, brošēšanu, laminēšanu un termoiesiešanu. Tekstam jābūt datorrakstā, t.sk. konkursa pieteikuma veidlapai. Visiem dokumentiem, kas nav latviešu valodā, obligāti jāpievieno tulkojums (var būt bez notariāla apliecinājuma).
	2. Projekta pieteikums jāiesniedz arī **elektroniskā formātā** - PDF formātā vienā failā, kas identisks iesniegtajam pieteikumam papīra formātā vai elektroniska dokumenta formātā, nosūtot uz e-pastu: kultura@kurzemesregions.lv. Vēstules un dokumenta nosaukumā **obligāti norādot projekta iesniedzēju un projekta nosaukumu**, (piem., NVO Ligzda\_projekts\_Mantojums)
	3. Projekta pieteikumā jāietver:
		1. pieteikuma **veidlapa** (Pielikums Nr.1),
		2. projekta **apraksts** (Pielikums Nr.2), kurā izklāstīts projekta nepieciešamības pamatojums, informācija par projekta mērķiem un uzdevumiem, projekta realizēšanas laiks, vieta, mērķauditorija, projekta īstenošanas plāns, paredzamie rezultāti, ko plānots sasniegt, īstenojot projektu, informācija par pretendenta pieredzi līdzīgu projektu realizācijā, informācija par projekta īstenotājiem, projektā iesaistītās organizācijas un personas,
		3. projekta budžeta **tāme** (Pielikums Nr.3) tās pamatojums, iespējamie finanšu avoti un ieņēmumi, projekta realizācijai jau esošie finanšu un materiālie resursi, kā arī informācija par nepieciešamo un par jau piesaistīto līdzfinansējumu un tā apmēru. **Tāmē atsevišķi jānorāda konkursā prasītais finansējums un tā pozīcijas,**
		4. projektam var pievienot arī citus pielikumus pēc iesniedzēja ieskatiem.
4. **Projektu vērtēšanas kritēriji.**
	1. Iesniedzamajiem projektiem ir noteikti šādi **administratīvie kritēriji**:
		1. projekta iesniegums iesniegts noteiktajā termiņā;
		2. projekta iesniegums ir pilnībā aizpildīts un sagatavots atbilstoši 3. punktā noteiktajām prasībām;
		3. projekta kopējā tāme ir korekti sastādīta un aritmētiski pareiza;
		4. projekta iesniegumā nav neatrunātu labojumu, dzēsumu, aizkrāsojumu, svītrojumu, papildinājumu;
		5. projekta pieteikuma iesniedzējs ir savlaicīgi nokārtojis līdzšinējās saistības ar KPR;
		6. projekts nav saistīts ar politisko partiju aktivitātēm.
	2. Projekti, kas neatbilst kādam no administratīvajiem kritērijiem, netiek izvērtēti un atbalstīti.
	3. Projektu vērtēšanai noteiktie **kvalitatīvie kritēriji**:
		1. projekta aktivitātes atbilst nolikuma 1.4 punktam;
		2. skaidri definēts projekta pamatojums;
		3. aktivitātes vērstas uz projekta mērķa grupu;
		4. pieteikumā skaidri redzama sasaiste starp projekta mērķi, uzdevumiem un aktivitātēm;
		5. pārskatāma plānoto pasākumu struktūra un saturs;
		6. precīzi definēti projekta rezultāti;
		7. sabiedrības ieinteresētība projekta īstenošanā;
		8. pieteikums pārliecina par projekta kvalitatīvu realizēšanu, atbalsta pretendentam ir atbilstošas spējas un pieredze projekta realizēšanā, projekta vadītājam un projektā iesaistītajām personām - atbilstoša izglītība, līdzšinējā darbības pieredze un kompetence;
		9. projekta tāmes precizitāte un pamatotība (balstīta uz reālām izmaksām, tāmē nav iekļautas nepamatotas izmaksas, izmaksas nav mākslīgi paaugstinātas un atbilst vidējām izmaksām konkrētajā nozarē, tāme atbilst projekta mērķos un uzdevumos paredzētā veikšanai);
		10. projekta ieguldījums Kurzemes reģiona kultūrvides attīstībā un saglabāšanā;
	4. Konkursā **neatbalsta**:
		1. projektus, kuru mērķis neatbilst konkursa nolikuma 1.4. punktam,
		2. projektus, kas jau ir realizēti līdz projektu konkursa noslēgumam,
		3. projekta izdevumu pozīcijas, kuros ietverta infrastruktūras veidošana vai uzlabošana,
		4. projekta izdevumu pozīcijas, kuros ietverta inventāra un ilgtermiņa ieguldījumu iegāde, organizācijas materiāli tehniskās bāzes pilnveidošana;
		5. projekta izdevumu pozīcijas, kuros ietvertas balvas, prēmijas, ziedu un jebkuras citu dāvanu apmaksa,
		6. projekta izdevumu pozīcijas, kuros ietverti ēdināšanas izdevumi,
		7. projektus, kuru pamatmērķis ir gūt peļņu.
5. **Projektu izskatīšanas kārtība.**
	1. Iesniegtos projektus izvērtē, par to atbilstību Kultūras programmas kritērijiem lemj un priekšlikumus VKKF padomei par finansējuma sadali sagatavo ekspertu komisija.
	2. Ekspertu komisiju veido seši eksperti: trīs KPR izvirzīti pārstāvji, kas pārzina dažādas kultūras jomas un reģiona kultūras situāciju un divi VKKF izvirzīti pārstāvji un viens pārstāvis no LR Zemkopības ministrijas vai a/s „Latvijas Valsts meži”.
	3. Ekspertu komisiju sešu cilvēku sastāvā apstiprina uz vienu gadu VKKF Padome. Vienu un to pašu personu komisijas sastāvā var iekļaut ne vairāk kā divas reizes pēc kārtas. Ekspertu komisija ir lemttiesīga, ja sēdē piedalās ne mazāk kā trīs komisijas locekļi. Komisijas priekšsēdētāju ievēl no komisijas locekļu vidus ar balsu vairākumu.
	4. Ekspertu komisija pieņem lēmumus, atklāti balsojot, ar vienkāršu balsu vairākumu. Ja balsis sadalās līdzīgi, izšķirošs ir komisijas priekšsēdētāja balsojums.
	5. Ekspertu komisija var pieaicināt komisijas darbā nozares speciālistus un ekspertus bez balsojuma tiesībām.
	6. Projekta vērtēšanā nepiedalās eksperts, kas Kultūras programmas projektu konkursā ir iesniedzis projekta pieteikumu, ir iesaistīts projekta realizēšanā vai darbojas organizācijā, kas iesniedz projekta pieteikumu.
	7. Lēmumu par fonda līdzekļu sadali pieņem VKKF padome, vadoties pēc ekspertu komisijas priekšlikumiem.
	8. VKKF padome, pēc ekspertu komisijas priekšlikuma, var pieņemt lēmumu atbalstīt projektu finansiāli daļēji.
6. **Projekta iesniedzēja tiesības un pienākumi.**
	1. Projekta pieteicējs pirms projektu iesniegšanas termiņa beigām var veikt izmaiņas iesniegtajā projektā, papildināt iesniegto projektu vai saņemt to atpakaļ.
	2. Ja iesniegtais projekts saņem Kultūras programmas finansējumu, projekta pieteicējam pēc KPR darbinieku pieprasījuma ir pienākums sniegt visu ar projekta realizāciju saistīto informāciju, lai KPR varētu novērtēt projekta realizācijas kvalitāti un finanšu līdzekļu izmantošanas efektivitāti un lietderību.
	3. Persona, kura iesniedz projektu finanšu līdzekļu saņemšanai, piekrīt visiem projektu konkursa noteikumiem un ir atbildīga par projektā un tā pieteikumā norādīto ziņu patiesumu, kā arī par Latvijas Republikā spēkā esošo normatīvo aktu prasību ievērošanu, realizējot projektu.
7. **Konkursa rezultāti.**
	1. Atbalstīto projektu saraksti tiek publicēti Kurzemes plānošanas reģiona mājas lapā internetā [www.kurzemesregions.lv](http://www.kurzemesregions.lv) un VKKF mājas lapā [www.vkkf.lv](http://www.vkkf.lv) pēc VKKF padomes lēmuma par finansējuma sadali. Rakstisku atbildi projekta pieteicējam par konkursa rezultātiem KPR divu nedēļu laikā nosūta pa pastu vai elektroniski uz projekta pieteikumā norādīto adresi.
	2. Projektu īstenošana tiek sākta pēc finansēšanas līguma noslēgšanas ar KPR.
	3. Nefinansēto projektu dokumentāciju KPR uzglabā vienu gadu pēc konkursa termiņa beigām, pēc tam projektu dokumentācija tiek iznīcināta.
8. **Līguma slēgšanas un atskaitīšanās kārtība.**
	1. KPR slēdz projekta finansēšanas līgumu (Pielikums Nr.4) ar projekta īstenotāju par projekta realizēšanu. Informāciju par līguma noslēgšanas termiņiem KPR nosūta projekta iesniedzējam vienlaikus ar atbildi par konkursa rezultātiem. Ja līgums netiek noslēgts tam noteiktajā termiņā, KPR var rosināt VKKF padomei lemt par piešķirtā finansējuma anulēšanu.
	2. Projekta īstenotājs atskaitās KPR par projekta aktivitāšu īstenošanu un finansējuma izlietojumu saskaņā ar Projekta atskaites sagatavošanas kārtību (Pielikums Nr.5).
	3. KPR kā Kurzemes kultūras programmas administrētājs, saskaņā ar savstarpēji noslēgto Kultūras programmas finansēšanas līgumu, iesniedz VKKF atskaiti par Kultūras programmas finansējuma izlietojumu un realizācijas gaitu.